སྙན་ངག་དང་ཚིག་རྒྱན་རིག་པ་གཉིས་དབྱེར་མེད་གཅིག་ཏུ་འདོད་པ་ནི་དེ་གཉིས་ཀྱི་དབྱེ་བ་ལ་འཁྲུལ་པ་ཞིག་སྟེ།ཚིག་རྒྱན་རིག་པ་ནི་རྗོད་བྱེད་ཀྱི་ངག་གང་ཇི་ལྟར་བྱས་ནས་མཛེས་པར་བྱེད་པའི་ཐབས་ལམ་སྟོན་བྱེད་ཞིག་ལ་གོ་དགོས།ཚིག་རྒྱན་ཤེས་ན་སྙན་ངག་ལ་མི་རྨོངས།ཞེས་ཀུན་གྱི་ཁ་ན་གླེང་བ་འདི་ཡང་སྙན་ངག་ཇི་ལྟར་སྦྱོར་བའི་ཚུལ་ཚིག་གི་རྒྱན་རྣམས་ཕྱོགས་གཅིག་ཏུ་བསྡུས་ཏེ་འཆད་པའི་ཚིག་རྒྱན་ཤེས་པས་སྙན་ངག་གི་ཚིག་སྦྱོར་ལ་རྨོངས་མི་འགྱུར་ཞེས་པའི་དོན་ལས་སྙན་ངག་དང་ཚིག་རྒྱན་གཉིས་དབྱེར་མེད་གཅིག་ཏུ་གསུངས་པ་ག་ལ་ཡིན་ཏེ།སྙན་ངག་མེ་ལོང་མར་དོན་རྒྱན་སྒྲ་རྒྱན་གབ་ཚིག་རྒྱན་བཅས་སྙན་ངག་མཛེས་པར་བྱེད་པའི་རྒྱན་རྣམས་བསྟན་ཡོད་ལ།གཞན་གོང་དུ་བརྗོད་པ་བཞིན་སྙན་ངག་གི་ལུས་བཅད་ལྷུག་སྤེལ་མ་གསུམ་དང་།སྙན་ངག་ཆེན་པོའི་མཚན་ཉིད་བརྗོད་སྐབས་རྩ་ཚིག་ལས།དེ་ཡི་མཚན་ཉིད་བརྗོད་པར་བྱ།ཤིས་བརྗོད་ཕྱག་བྱ་དངོས་པོ་ནི།ངེས་པར་བསྟན་པའང་དེ་ཡི་སྒོ།ཞེས་བསྟན་བཅོས་ཐོག་མར་ཤིས་པར་བྱ་བའི་ཚིག་སྦྱོར་དགོས་པ་ནི་མེ་ལོང་རྩ་བར།གདོང་བཞི་གདོང་གི་པད་ཚལ་གྱི།ངང་པའི་བུ་མོ་ཐམས་ཅད་དཀར།དབྱངས་ཅན་མ་ནི་ཁོ་བོ་ཡི།ཡིད་ལ་རིང་དུ་གནས་པར་མཛོད།ཅེས་དང་།དཔག་བསམ་འཁྲི་ཤིང་ལས།གང་ཐུགས་དྲི་བྲལ་ཤེས་ལ་ཆགས་ཚོན་འཛིན་པ་མིན་པ་ཉིད།ཡིད་ནི་སྙིང་རྗེས་བརླན་ལ་གང་གིས་སྐྱོན་རྣམས་མ་ལུས་བསྐམས།གང་གི་ཁྲོ་བ་མེད་ལ་རང་གིས་འཁོར་བའི་དགྲ་མངོན་བཅོམ།ཀུན་མཁྱེན་དེ་ཡིས་ཁྱེད་ལ་དགེ་ལེགས་གཡོ་བ་མེད་གྱུར་ཅིགཅེས་པ་ལྟ་བུ་དང་།བསྟོད་ཡུལ་ལ་ཕྱག་བྱ་བའི་ཚིག་སྦྱོར་འགོད་པ་ནི་སློབ་དཔོན་རིན་འབྱུང་ཞི་བས་མཛད་པའི་སྡེབ་སྦྱོར་བསྟན་བཅོས་ཀྱི་དབུར།རྒྱལ་བ་ཐུབ་པའི་ཉི་མ་ནི།སྣང་བ་མཆོག་གི་བདག་ཉིད་ཅན།ནང་གི་མཚན་མོ་བཤེས་བྲལ་གྱི།ནང་གི་ཉིན་བྱེད་ལ་ཕྱག་འཚལ།ཞེས་དང་།རྗེ་ཙོང་ཁ་པ་ཆེན་པོས་ལམ་རིམ་ཆེན་མོའི་དབུར།ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ།མཐའ་ཡས་འགྲོ་བའི་རེ་བ་སྐོང་པའི་གསུངས།མ་ལུས་ཤེས་བྱ་ཇི་བཞིན་གཟིགས་པའི་ཐུགས།ཤཱཀྱའི་གཙོ་བོ་དེ་ལ་གུས་ཕྱག་འཚལ།ཞེས་པ་ལྟ་བུ་དང་།བརྗོད་བྱ་བསྟན་བཅོས་གང་གི་དངོས་པོའི་གནས་ལུགས་མདོར་བསྡུས་ནས་ངེས་པར་བསྟན་པ་ནི་རྒྱུད་བླ་མར།སངས་རྒྱས་ཆོས་ཚོགས་ཁམས་དང་བྱང་ཆུབ་དང་།སངས་རྒྱས་ཡོན་ཏན་འཕྲིན་ལས་ཐ་མ་སྟེ།བསྟན་བཅོས་ཀུན་གྱི་ལུས་ནི་མདོར་བསྡུས་ན།རྡོ་རྗེ་ཡི་ནི་གནས་བདུན་འདི་དག་གོཞེས་བསྟན་བཅོས་ཀྱི་བརྗོད་བྱ་རྣམས་རྡོ་རྗེའི་གནས་བདུན་དུ་བསྡུས་ནས་གསུངས་པ་འདི་རྣམས་ནི་སྙན་ངག་ཆེན་པོ་དེ་ཡི་འཇུག་སྒོ་དང་།སྙན་ངག་གི་བརྗོད་བྱའི་ནང་དོན་ལ་རྩ་ཚིག་ལས།སྔོན་བྱུང་གཏམ་ལས་གྱུར་པའམ།ཅིག་ཤོས་ལེགས་པ་ལ་བརྟེན་པ།སྡེ་བཞིའི་འབྲས་བུའི་དབང་གྱུར་དང་།མཁས་ཤིང་རྒྱ་ཆེའི་འདྲེན་པ་ཅན།གྲོང་ཁྱེར་རྒྱ་མཚོ་རི་དང་དུས།ཉི་ཟླ་འཆར་བའི་བསྔགས་པ་དང་།སྐྱེས་ཚལ་ཆུ་ཡི་རོལ་རྩེད་དང་།ཆང་འཐུང་དགའ་བའི་དགའ་སྟོན་དང་།བསླུ་བ་དང་ནི་བག་མ་དང་།གཞོན་ནུ་སྐྱེ་དང་འཕེལ་བ་དང་།གྲོས་དང་ཕོ་ཉ་བགྲོད་པ་དང་།གཡུལ་དང་འདྲེན་པ་དར་བས་ཀྱང་།བརྒྱན་པར་གྱུར་ཅིང་ཞེས་སོགས་འབྱུང་བར་གཞིགས་ན།ཨུ་རུ་སུའི་རྩོམ་རིག་མཁས་ཆེན་ཀོར་ཅིས།སྒྱུ་རྩལ་རྩོམ་རིག་ནི་དུས་རབས་ཀྱི་མེ་ལོང་ཞིག་ཡིན་ཞེས་གསུངས་པ་ལྟར།ཕྱི་དངོས་པོའི་གནས་ལུགས་དང་ནང་སེམས་ཀྱི་འགྱུར་བ།སྔར་བྱུང་གི་ལོ་རྒྱུས་དང་ད་ལྟའི་གནས་ཚོད་ཐམས་ཅད་པོ་སྙན་ངག་གི་བརྗོད་བྱར་གྱུར་པ་སྙན་ངག་མེ་ལོང་མའི་གོང་གི་རྩ་ཚིག་ལས་གསལ་བས་སྙན་ངག་དང་ཚིག་རྒྱན་རིག་པ་གཉིས་དབྱེར་མེད་གཅིག་ཏུ་འདོད་མི་རུང་།།